**Kurz sociálne a podnikateľské zručnosti**.

Fakulta prírodných vied UKF v Nitre zorganizovala v dňoch **21.4. 2012 – 28.4. 2012 v priestoroch, hotelu Jantár v Dudinciach** týždňový intenzívny kurz „**SOCIÁLNE A PODNIKATEĽSKÉ ZRUČNOSTI“ , ktorý je súčasťou aktivity 2.4 Nitrianska mladá veda projektu A - CENTRUM CIV** FPV UKF v Nitre. Špecifickým cieľom projektu je stimulovať dopyt po ďalšom vzdelávaní a rekvalifikácií u cieľových skupín a prostredníctvom kurzov rozšíriť ponuku vzdelávania cieľových skupín projektu za\_ účelom zvýšenia ich odbornej spôsobilosti. Ďalším špecifickým cieľom je aj priblíženie akademického prostredia potrebám praxe. Kurz bol určený doktorandom a mladým vedeckým a pedagogickým pracovníkom FPV UKF v Nitre za účelom zdokonalenia sa v sociálnych a podnikateľských zručnostiach. Na kurze sa zúčastnili doktorandi z Katedry matematiky, Katedry geografie a sociálneho rozvoja, Katedry ekológie a environmentalistiky a z Katedry botaniky a genetiky. Metodiku kurzu, výučbu a prípravu elektronického kurzu zabezpečili pracovníci Ústavu manažmentu a informačných technológií FPV UKF v Nitre. Ekonomika Slovenskej republiky prešla po roku 1989 vývojom od centrálne plánovanej ekonomiky k ekonomike, ktorá stavia na princípoch trhového hospodárstva, kde sú základnými princípmi sloboda podnikania a súkromné vlastníctvo. Cyklický vývoj ekonomík sveta a EÚ priniesol trend tlaku na sanovanie verejných financií a na zníženie miery zadlženia verejných rozpočtov. Tieto úsporné opatrenia budú mať v blízkej budúcnosti vplyv aj na hospodársky rast a zamestnanosť krajín a tým automaticky vyvolajú dopyt po kvalifikovanej pracovnej sile. Nemenej dôležitou sa stane aj otázka samozamestnania prostredníctvom podnikania a prenesenie zodpovednosti štátu v tejto oblasti na samotného jednotlivca. Na základe týchto skutočností bol kurz orientovaný na získanie základných sociálnych a podnikateľských zručností pri podnikaní v trhovom hospodárstve, ktoré sa stanú pridanou hodnotou pre mladých ľudí s víziou naštartovania vlastnej firmy ale uvedené zručnosti sú užitočné aj pre cieľovú skupinu, ktorá ostáva pracovať vo verejnom sektore. Nosné témy kurzu boli: ekonómia a ekonomika podnikania, projektový manažment, time manažment, princípy práce kapitálových a finančných trhov. Na záver kurzu zostavili absolventi vlastný podnikateľský zámer, ktorý je predpokladom získania finančných prostriedkov od finančných inštitúcií a zároveň hovorí o reálnej možnosti splnenia ich vlastnej podnikateľskej vízie. Výsledky podnikateľských zámerov boli prekvapivo na veľmi dobrej úrovni a absolventi kurzu dokázali, že získané zručnosti budú vedieť uplatniť a realizovať v hospodárskej a spoločenskej praxi. Taktiež svojím záujmom o prednášanú problematiku dokázali opodstatnenosť a potrebu ekonomického a manažérskeho vzdelávania na FPV UKF v Nitre, ktoré v súčasnosti realizuje Ústav manažmentu a informačných technológií FPV UKF v Nitre. Ďakujem, v mene pedagogických pracovníkov a účastníkov kurzu, doc. PaedDr. Soni Čeretkovej, PhD. za osobnú návštevu kurzu, odborné pripomienky a cenné rady z oblasti projektového manažmentu. Taktiež vyjadrujem poďakovanie Kataríne Zelovičovej a administratíve Dekanátu FPV za administratívnu a technickú pomoc pri organizácii kurzu. Verím, že sa v krátkej budúcnosti stretneme na podobnom kvalitne organizovanom a obsahovo bohatom a aktuálnom podujatí.

Ing. Ivan Holúbek, PhD., riaditeľ ÚMIT, FPV UKF v Nitre